Luettelo Suomen varhain rekisteröidyistä uskonnollisista yhdyskunnista

Luettelo Suomen varhain rekisteröidyistä uskonnollisista yhdyskunnista kattaa vuoteen 1950 mennessä rekisteröidyt uskonnolliset yhdyskunnat.
Ensimmäisiä uskontokuntia olivat metodistit ja baptistit, jotka molemmat järjestäytyivät omaksi uskontokunnakseen 1892 silloisen eriuskolaislain nojalla. Vuonna 1918 säädettiin laki mooseksenuskolaisista, joka antoi juutalaisille oikeuden perustaa seurakuntia tai uskonnollisia yhdyskuntia; kolme juutalaista seurakuntaa rekisteröitiinkin vuosina 1918–1919.
Uskonnonvapauslain perusteella ensimmäisenä rekisteröityi Suomen Vapaakirkko heti 1923 rekisteröinnin tultua mahdolliseksi. Baptistit ja metodistit joutuivat järjestäytymään uudelleen 1920-luvulla. Eräät uskonnot olivat puolestaan järjestäytyneet yhdistyslain nojalla yhdistyksiksi jo ennen uskonnonvapauslain voimaantuloa.
| Yhdyskunnan nimi | Rekisteröity | Jäseniä 1952 | Huomautus |  |
| --- | --- | --- | --- | --- |
| Suomen Piispallinen Metodistikirkko | 1892, 1925 | 1102 | Järjestäytyi 1892, uudelleen 1925. Vuodesta 1925 alkaen metodistikirkon suomenkielinen osasto, ruotsinkielisillä metodisteilla oma yhdyskuntansa Metodistkyrkan i Finlands Svenska avdelningen. |  |
| Suomen Baptistiyhdyskunta | 1892, 1928 | 1801 | Järjestäytyi 1892, uudelleen 1928. Nykyinen nimi Suomen Baptistikirkko. |  |
| Helsingin juutalainen seurakunta | 1918 | 1609 | Jäsenmäärä kattaa kaikki 3 juutalaisseurakuntaa 1952. |  |
| Turun juutalainen seurakunta | 1919 | 1609 | Jäsenmäärä kattaa kaikki 3 juutalaisseurakuntaa 1952. |  |
| Viipurin juutalainen seurakunta | 1919 | – | Toimi vuodesta 1940 alkaen Helsingissä. Toiminta lakkasi 1940-luvulla, pois rekisteristä 1958. |  |
| Venäläinen Evankeelinen Seurakunta Suomessa | 1920, 1931 |  | Perustajissa vuonna 1920 Suomen ja Venäjän alamaisia. Rekisteröitiin uudelleen 1931, mutta määrättiin pois rekisteristä 1936. |  |
| Suomen Vapaakirkko | 1923 | 7005 | Vapaakirkosta eronnut ruotsinkielinen yhdistys Fria Missionsförbundet perustettu 1921. |  |
| Metodistkyrkan i Finlands Svenska avdelningen | 1925 |  | Metodistikirkon ruotsinkielinen osasto. Eronnut yhteisymmärryksessä suomenkielisistä metodisteista. |  |
| Suomen muhamettilainen seurakunta | 1925 | 727 | Nykyinen nimi Suomen Islam-seurakunta. |  |
| Yksityinen kreikkalaiskatolinen kirkollinen yhdyskunta Viipurissa | 1926 | 377 | Nimi Ortodoksinen Pokrovan seurakunta vuodesta 2004. |  |
| Kristuksen Pyhä Seurakunta | 1926 | – | Keskushahmo Johan Lamminen Humppilasta, kuollut 1944. Yhdyskunnan toiminta hiipui jo ennen Lammisen kuolemaa, eikä sitä enää ollut olemassa vuonna 1958. |  |
| Turun saksalainen seurakunta | 1927 |  | Rekisteröity nimellä Tyska Evangelisk-Lutherska församlingen i Åbo. Poistettu rekisteristä 1929, jonka jälkeen toiminut Helsingin saksalaisen seurakunnan kappeliseurakuntana. Yhdistyi Helsingin saksalaiseen seurakuntaan 1990. |  |
| Suomen vapaa evankelis-luterilainen seurakuntaliitto | 1928 | 543 |  |  |
| Suomen Vapaa Evankelis-Luterilainen Kirkko | 1929 | 348 | Nykyinen nimi Suomen Tunnustuksellinen Luterilainen Kirkko. |  |
| Helsingin toinen baptistiseurakunta Tabernaakkeli | 1929 |  | Purkautunut ja poistettu rekisteristä 1932, jonka jälkeen liittynyt seurakuntana Suomen baptistiyhdyskuntaan. Rekisteröityi uudelleen 1947, katso alla. |  |
| Suomen vapaa katolinen kirkko | 1929 | 91 | Perustettu 1927, rekisteröity 1929. Ei kuulu Rooman katoliseen kirkkoon. |  |
| Katolinen kirkko Suomessa | 1929 | 1683 |  |  |
| Englantilainen kirkkokunta ja seurakunta Suomessa | 1936 | 35 | Suomen Anglikaaninen kirkko. |  |
| Tampereen islamilainen seurakunta | 1943 | 139 |  |  |
| Suomen Adventtikirkko | 1943 | 3341 | Edeltäjä Suomen Seitsemännen Päivän Adventistien Filantrooppinen yhdistys perustettu jo 1920. |  |
| Suomen Ruotsalainen Adventtiyhdyskunta | 1944 | 310 | Myöhemmin Suomen Ruotsalainen Adventtikirkko, ruots. Finlands Svenska Adventkyrka. |  |
| Jehovan todistajat | 1945 | 26 |  |  |
| Tampereen juutalainen seurakunta | 1946 |  | Toimi vuoteen 1981 asti. |  |
| Helsingin baptistiseurakunta Tabernaakkeli | 1947 | 98 | Edeltäjä Helsingin Toinen Baptistiseurakunta Tabernaakkeli toimi Suomen baptistiyhdyskunnan paikallisseurakuntana, mutta erosi siitä myöhemmin. Rekisteröity uudelleen yhdyskunnaksi vuonna 1947, nyt nimellä Helsingin baptistiseurakunta Tabernaakkeli. Lopetti toimintansa 1961. |  |
| Myöhempien Aikojen Pyhien Jeesuksen Kristuksen Kirkko | 1948 | 356 | Mormonikirkko. |  |
Vuonna 1950 Suomessa toimi yhteensä 18 rekisteröityä uskonnollista yhdyskuntaa. Seurakuntien lukumäärällä mitaten suurimpia olivat metodistikirkko ja Suomen vapaakirkko.